Քրիստին Օտտո

Քրիստին Օտտո (գերմաներեն՝ Kristin Otto, , , ), գերմանացի լողորդուհի, օլիմպիական խաղերի չեմպիոնուհի։ Հռչակվել է հատկապես այն բանի շնորհիվ, որ դարձել է մեկ օլիմպիադայի ընթացքում վեց ոսկե մեդալ նվաճած առաջին և առայժմ միակ մարզուհին։ Նա եղել է նաև առաջին լողորդուհին, որ այսպես կոչված՝ «կարճ» ջրում՝ 25 մետր երկարությամբ լողավազանում 100 մետր մրցատարածությունը թիկնալողով հաղթահարել է մեկ րոպեից կարճ ժամանակամիջոցում (դա տեղի է ունեցել 1983 թվականին Ինդիանայի համալսարանի մարզահամալիրի լողավազանում անցկացված լողի միջազգային մրցումների ժամանակ)։ Երկար տարիներ անգերազանցելի են մնացել Քրիստինի սահմանած համաշխարհային ռեկորդները «երկար» ջրում՝ 50 մետր երկարությամբ լողավազանում, ազատ լողաոճով, 100 և 200 մետր մրցատարածություններում։

Իսկ մարզական իր ամենամեծ նվաճումը նա ձեռք է բերել 1988 թվականին Սեուլում անցկացված ամառային օլիմպիական խաղերի ընթացքում, երբ հաղթանակներ է տարել հետևյալ վեց մրցաձևերում. ա. 50 մետրը ազատ ոճով, բ. 100 մետրը ազատ ոճով, գ. 100 մետրը թիկնալողով, դ. 100 մետրը բաթերֆլայ ոճով, ե. 4 x 100 մետր ազատ ոճով էստաֆետ, 4 x 100 մետր համալիր լողով էստաֆետ։ Միաժամանակ նա օլիմպիական ռեկորդներ է սահմանել 50 մետրը ազատ ոճով և 100 մետրը բաթերֆլայ ոճով մրցաձևերում։

Քրիստին Օտտոն մեծ սպորտին հրաժեշտ է տվել 1989 թվականին։ Այնուհետև երկար տարիներ աշխատել է գերմանական հեռուստատեսությունում՝ որպես մարզական լրագրող։
 
1984, 1986 և 1988 թվականներին հեղինակավոր Swimming World magazine ամսագիրը Քրիստին Օտտոյին հռչակել է «Տարվա լողորդուհի» (Եվրոպայի և ամբողջ աշխարհի մասշտաբով)։ 1986 թվականի հոկտեմբերին Գերմանական Դեմոկրատական Հանրապետության կառավարությունը նրան շնորհել է բարձրագույն պետական պարգև՝ Ժողովուրդների բարեկամության աստղի ոսկե շքանշան։

Ծանոթագրություններ

Արտաքին հղումներ 

Roland Jahn, Hajo Seppelt: Gedopte Rekorde – muss die deutsche Sportgeschichte umgeschrieben werden?  Kontraste, 22. Dezember 2005
 Kristin Otto  — профіль на сайце www.sports-reference.com.

Օլիմպիական չեմպիոններ
Մարզուհիներ